Imtella' Ottubru 8, 2020 - Aġġornata 8 Ta' Ottubru, 2020 5:22pm Waqt laqgħa f'Kastilja mal-Kamra tal-Intrapriżi Żgħar u Medji, il-Prim Ministru Robert Abela ħabbar li l-Gvern mhux se jweġġa' lin-negozji fl-implimentazzjoni tar-rakkomandazzjonijiet tal-Moneyval. Dr Abela qal li fil-proċess tal-implimentazzjoni tqabbdu nies esperti biex jittieħdu miżuri bil-għan li ssir distinzjoni bejn il-kriminalità organizzata u l-operat tan-negozji. Il-Prim Ministru qal ukoll li l-Gvern qed iħares lejn l-opportunitajiet għan-negozjanti Maltin fil-Libja, u spjega li fil-Kunsill Ewropew tal-ġimgħa li għaddiet tkellem fuq il-bżonn li dan il-pajjiż ġar tagħna jingħata l-opportunità li jibni l-ekonomija tiegħu. Il-President tal-Kamra tal-Intrapiżi Żgħar u Medji, Paul Abela qal li dwar il-Libja, hemm negozjanti Maltin li jixtiequ li jmorru f'dan il-pajjiż u jesploraw l-opportunitajiet kbar li hemm li jistgħu jsarrfu f'miljuni ta' ewro. Dwar il-proposti tagħhom għall-Budget, is-Sur Abela qal li l-Kamra qed tipproponi tnaqqis fit-taxxa għan-negozji u tnaqqis fir-rata tal-VAT. Is-Sur Abela qal ukoll li l-Kamra qed titlob biex jiġi estiż is-suppliment tal-pagi possibbilment sa Marzu, u li tiġi estiża wkoll l-iskema tal-vouchers bid-differenza li l-€100 tinqasam f'€50 għall-ħwienet, u €50 għal-lukandi u ristoranti. Sostna li l-Gvern qed jaħdem tajjeb ħafna biex jilqa' għall-ħsara tal-pandemija, u qal li dan kien rifless b'mod pożittiv fis-self li ħadu n-negozji mill-Bank tal-Iżvilupp fejn b'kollox issellfu €270 miljun.